Kapustakan Nasional Polen

Kapustakan Nasional (basa Polen: Biblioteka Narodowa, BN) iku kapustakan nasional Polen, tundhuk langsung marang Kamentrèn Budaya lan Warisan Nasional Polandia. Papan punjer Kapustakan  Nasional dumunung ing dhistrik Ochota ing Warszawa, ing jèjèré Lapangan Mokotów. Iki salah sawijiné institusi budaya tuwa dhéwé ing Polen, sing wis kumarya ing taun 1747–1795 minangka Kapustakan Załuski, sing diaktifaké manèh ing taun 1928.

Kapustakan iki ngolèksi buku, jurnal, publikasi èlèktronis lan publikasi multi médhia sing dibabar ing laladané Polen saha uga ing dhiaspora Polonica ing nagara ngamanca. Kapustakan iki papan wigati dhéwé kanggo riset humaniora ing Polen lan uga papan kanggo nyimpen arsip sastra Polen lan punjer nagara ngenani informasi kapustakan. 

Kapustakan Nasional Polen iku salah sijiné kapustakan ing Éropa sing nglakoni tugasé minangka kapustakan nasional kapisan sing bisa ngandhut korpus pepak sakabèhé sastra basa Polen lan bisa diaksès déning kabèh wong.

Kapustakan Jagiellonian iku siji-sijiné kapustakan ing Polen sing uga ndarbèni status kapustakan nasional.

 Réferènsi 

Kategori:Polen
Kategori:Kapustakan nasional